Ritratt provdut mill-Kunsill Nazzjonali tal-Ktieb  Il-Kunsill Nazzjonali tal-Ktieb (KNK) qed iħabbar bi pjaċir li l-iskema tal-Jeddijiet tas-Self Pubbliku ġiet estiża għal ċirku akbar ta' awturi/tradutturi, edituri, illustraturi u fotografi ta' kotba ppubblikati Malta. Dan wara ftehim importanti li l-KNK laħaq mal-Università ta' Malta. Issa dawk l-awturi/tradutturi, edituri, illustraturi u fotografi li l-kotba tagħhom jissellfu mil-Librerija tal-Università ta' Malta u għandhom ISBN lokali se jibdew igawdu minn ħlas kull darba li l-ktieb tagħhom jissellef. Il-KNK jistieden lil dawk li mhumiex fl-iskema biex jissieħbu billi jirreġistraw minn dil-ħolqa. Il-KNK iqis li dan huwa pass ieħor 'il quddiem għall-indipendenza finanzjarja tal-kittieb. L-iskema tal-ħlas tal-Jeddijiet tas-Self Pubbliku kienet introdotta mill-KNK fl-2015 għal dawk l-awturi/tradutturi, edoturi, illustraturi, u fotografi li l-kotba tagħhom jissellfu mil-libreriji pubbliċi ta' Malta u Għawdex. L-iskema tgħodd kemm għal kotba mitbugħa u anki għal dawk diġitali jew ebooks. Dan it-tagħrif twassal mill-Kunsill Nazzjonali tal-Ktieb. Ritratt provdut mill-Kunsill Nazzjonali tal-Ktieb